་པ་དང་གྲུབ་པ་གང་ཡང་མེད་སྙམ་པའི་སྒྱུ་མ་ལྟ་བུའི་སྟོང་པ་ཉིད་ཡིན་པ་དྲན་ནས་རང་ངོ་ཤེས་པས་མངལ་ངན་པ་དགག་ཆགས་སྡང་སྐྱེ་ཡུལ་ཐམས་ཅད་སྟོང་པ་ཉིད་དུ་བལྟ་བ་དང་། བླ་མ་དང་ཡི་དམ་ཡབ་ཡུམ་བསྒོམ་ཞིང་། དད་གུས་བྱེད་ནས་ཕྱག་མཆོད་སོགས་ཆོས་ཞུ་བའི་འདུན་པ་གཏད། དེ་ནས་བླ་མ་ཡབ་ཡུམ་སྟོང་ཉིད་ཀྱི་རང་བཞིན་དུ་ངོ་ཤེས་པས་མངལ་སྒོ་ཁེགས་སོ། །གཞན་ཡང་ཆགས་སྡང་གཉིས་ཀྱིས་མངལ་དུ་འཇུག་ཅིང་འཁོར་བར་འཁྱམས་པས་ཆགས་སྡང་གི་སྣང་བ་གཏན་ནས་མ་ཤོར་བར་བྱ། ཆགས་སྡང་ནི་རང་སེམས་ཀྱི་ཆོ་འཕྲུལ། རྣམ་རྟོག་བག་ཆགས་ཀྱི་གཟུགས་བརྙན། རང་སྣང་འཁྲུལ་པའི་རི་མོ་ཡིན་པས། དེ་ཡང་ངོ་ཤེས་ན་རང་སེམས་བརྗོད་བྲལ་ཆོས་སྐུ་སྐྱེ་བ་མེད་པ་འདི་ལས་གཞན་དུ་མེད་སྙམ་པར་བསམ་པས་མངལ་སྒོ་ཁེགས་པར་འགྱུར་ལ། དེ་ལྟ་བུས་བདུན་ཕྲག་དང་པོའི་དུས་ཁེགས་ན་ཕྱི་མ་རྣམས་སུ་ཚེགས་མེད་ཅིང་། དེའི་དུས་སྔར་བཤད་སྒྱུ་ལུས་འོད་གསལ་གྱི་ལྡང་འཇུག་ཡང་ཡང་བྱས་པས་ཟུང་འཇུག་མངོན་དུ་གྱུར་ནས། རང་ངོ་ཤེས་པ་ཡུར་བ་རྐང་ཆད་པ་ལ་ཝ་འཇུག་པ་བཞིན་སྤྲུལ་པའི་སྐུར་སངས་རྒྱས་ནས་དག་པའི་ཞིང་ཁམས། །བདེ་བ་ཅན་དང་། དགའ་ལྡན་ནམ། མངོན་དགའ་ལ་སོགས་པར་སྐྱེས་ནས་ཕྱིར་མི་ལྡོག་པའི་བྱང་ཆུབ་སེམས་དཔར་འགྱུར་རོ། །དེས་ཀྱང་གལ་ཏེ་མ་ཁེགས་སྐྱེ་བ་ལེན་པ་ན། ཕལ་ཆེར་མངལ་ངན་པ་བཀག་ནས་བཟང་པོ་འདམ་པའི་དབང་དུ་བྱས་པ་མང་བས། མངལ་བཟང་པོའི་རིགས་ཅན། རྒྱལ་རིགས་འཁོར་ལོའི་བསྒྱུར་བ་ཆེ་ཞིང་མཐོ་བ། འབྱོར་པ་དང་ལྡན་པའམ་གྲུབ་ཐོབ་དང་། བྲམ་ཟེ་ལ་སོགས་གཙང་བའི་རིགས་ཅན་ཆོས་སྤྱོད་པའི་སྐལ་པ་མཆོག་དང་ལྡན་པར་འདུན་པ་བཏང་ངོ་། །དེ་ལྟར་སྨོན་འདུན་བཟང་པོས་ཁ་ལོ་བསྒྱུར་བས་འགྲུབ་པར་འགྱུར་ལ། གང་ཟག་སྐྱེས་བུ་དམ་པ་རྣམས། ཞིང་དག་པ་ནས་སླར་ཡང་བསམ་བཞིན་མི་ཡི་སྐྱེ་བ་བཞེས་ཤིང་གང་ལ་གང་འདུལ་གྱིས་འགྲོ་བའི་དོན་སྤྱོད་པར་ཏིང་ངེ་འཛིན་གྱིས་ཁ་ལོ་བསྒྱུར་བ་ཡིན་པས་སྐྱེ་བ་སྤྲུལ་པའི་སྐུ་ཞེས་བྱའོ། །དྲུག་པ་འཕོ་བ་ལམ་གྱི་བསུ་མ་ལ། རབ་ཆོས་སྐུ་ལྟ་བ་རྒྱས་འདེབས་ཀྱི་འཕོ་བ། འབྲིང་ཟུང་འཇུག་ལོངས་སྐུར་འཕོ་བ། ཐ་མ་སྐྱེ་བ་འཛིན་པ་སྤྲུལ་པའི་སྐུར་འཕོ་བ་དང་གསུམ་ལས། དང་པོ་རབ་ཆོས་སྐུ་ལྟ་བ་རྒྱས་འདེབས་ཀྱི་འཕོ་བ་ནི། བར་དོ་དང་པོ་ལ་འོད་གསལ་མངོན་དུ་བྱས་ནས་མ་པང་དུ་བུ་འཇུག་པ་ལྟ་བུ་དེའོ། །གཉིས་པ་ནི། ད་ལྟའི་སྒྱུ་ལུས་ལ་གོམས་པས། བར་དོའི་ལྷ་ཚོགས་རྣམས་སྔར་འདྲིས་ཀྱི་མི་དང་འཕྲད་པ་ལྟ་བུས་ངོ་ཤེས་ནས་ཟུང་འཇུག་གི་སྐུར་བཞེངས་པའོ། །གསུམ་པ་ཐ་མ་སྐྱེ་བ་འཛིན་པ་ནི། ཡུར་བ་རྐང་ཆད་པ་ལ་ཝ་འཇུག་པ་ལྟ་བུའི་གདམས་ངག་རྗེས་སུ་དྲན་ཏེ། ད་ལྟའི་བཟང་པོའི་ལས་ཀྱི་འཕྲོ་ལ་ནན་གྱིས་སྦྱོང་བས། དེའི་དུས་མངལ་སྒོ་བཀག་ནས་རུ་ལོག་པ་ལ་བྱའོ།། དེ་གསུམ་ཀའང་མཐར་ཐུག་གི་འབྲས་བུར་བཞག་པ་ཡིན་ནོ། །ལམ་སྦྱངས་པ་དམན་ན་འཕོ་བས་བསུ་ཞེས་གསུངས་པས། གོང་གི་གཏུམ་མོ་སོགས་ཆོས་དྲུག་དང་། བསྐྱེད་རྫོགས་ལམ་གྱི་རིམ་པ་ཐམས་ཅད་དང་ཁྱད་པར་འོད་གསལ་ཕྱག་རྒྱ་ཆེན་པོའི་ལྟ་བསྒོམ་ལ་སོགས་པའི་སྨིན་གྲོལ་གྱི་གདམས་པ་མ་ཐོབ་པ་དང་། ཐོབ་ཀྱང་ཉམས་སུ་མ་ལོན་པའི་གང་ཟག་ལ་འཕོ་བ་འདི་གལ་ཆེ། འཕོ་བ་ཞེས་པའི་སྒྲ་དོན། འགྲོ་བ་དྲུག་གི་གནས་དང་ཁྱད་པར་མི་མཇེད་འཇིག་རྟེན་འདི་ནས་འཕོ་ཞིང་། དག་པའི་ཞིང་མཆོག་རྣམས་སུ་སྐུ་གསུམ་གྱི་འབྲས་བུ་ཐོབ་པ་ལ་འཕོ་བ་ཞེས་བྱའོ། །ལམ་ཁྱེར་གྱི་འཕོ་བ་ལ་བསྒོམ་བྱ་འདྲ་མིན་ཤིན་ཏུ་མང་ཡང་གདམས་ངག་ལ་ཁྱད་པར་བྱུང་བ་མ་ཡིན་ཡང་། འདིར་རྣམ་ཤེས་བླ་མས་འཕོ་བ་ཞེས་པ་སྟོན་ཏེ། དེ་ཡང་། གཞུང་རྩ་བ་ལས། བུམ་པ་སྔོན་དུ་བརྩམས་ནས་ནི། །ཉི་ཤུ་རྩ་གཅིག་དབུགས་དག་གིས། །གནས་ནས་དྲག་ཏུ་དྲངས་ནས་སུ། །གཞུང་ཚིག་ནང་ཡར་པདྨ་ཡི། །འཁོར་ལོ་ཉི་ཤུ་རྩ་གཅིག་བསམ། །ཚིག་གཅིག་ནས་ནི་ཚིག་གཅིག་གོ །ཡར་ལྡོག་མར་ལྡོག་ས་བོན་གྱི། །སྦྱང་བ་ཡི་གེ་ཕྱེད་དང་གཉིས། །ང་རོ་དྲག་ཏུ་བརྗོད་པ་ཡིས། །ཤེས་པ་བདེ་བ་ཅན་དུ་གཏད། །དུས་ལ་བབ་ན་འཕོ་བྱ་སྟེ། །ཞེས་གསུངས་པས། སྦྱོང་བ་དང་། ལས་ལ་སྦྱར་བ་གཉིས་ལས། དང་པོ་སྦྱོང་བ་ནི། སྐྱབས་སུ་འགྲོ་ཞིང་བྱང་ཆུབ་མཆོག་ཏུ་སེམས་བསྐྱེད། འཕོ་བའི་གསོལ་འདེབས། རྡོ་རྗེ་འཆང་སོགས་བཀའ་བརྒྱུད་བླ་མ་སོགས་ཀྱིས་གསོལ་བ་བཏབ། དབང་བཞི་ལེན་པ་བླ་མའི་རྣལ་འབྱོར་ཡན་གྱི་སྔོན་འགྲོ་བྱས། རང་ཉིད་རྗེ་བཙུན་རྡོ་རྗེ་རྣལ་འབྱོར་མ་སྐྲ་གྲོལ་བ་མ་གཏོགས་རྒྱན་ཆ་ལུགས་གཞུང་བཞིན་བསྒོམ་པའི་ལུས་ཀྱི་དབུས་དྲང་པོར་རྩ་དབུ་མ་མདའ་སྨྱུག་འབྲིང་པོ་ཙམ་ཁ་དོག་དམར་སྨུག་མཚན་ཉིད་བཞི་ལྡན་ཁང་སྟོང་གི་ཀ་བ་ལྟ་བུ་ལྟེ་འོག་སོར་བཞིའི་མཚམས་ཟུག་པ་མར་སྣེ་ཟླུམ་པ་སྙིང་ག་མན་ཆད་འོད་དམར་པོས་བཀག་པ་སྙུག་མའི་ཚིགས་བཞིན་སྟེང་རྒྱ་མཐོང་ཁ་བྱེ་བ་ལྟ་བུ་བུག་པ་ཧ་རེར་ཡོད་པར་བསམ། སྙིང་གར་པདྨ་དམར་པོ་འདབ་བཞིའི་དབུས་སུ། ཉི་གདན་སྲན་མ་བཀས་པ་ཙམ་གྱི་སྟེང་དུ་རང་གི་རྣམ་ཤེས་བླ་ཚེ་སྲོག་དབུགས་ཀྱི་ངོ་བོ་ཧཱུྃ་ཡིག་དམར་པོ་སྤུ་ཤད་ཀྱིས་བྲིས་པ་ལྟ་བུ་འཕར་ལིང་ངེ་བ་ཞིག་གསལ་བཏབ་རང་གི་སྤྱི་བོར་པདྨ་ཉི་ཟླའི་གདན་ལ་བླ་མ་རྡོ་རྗེ་འཆང་ཆེན་པོའི་སྐུའི་སྟོང་ར་དར་སྔོན་པོའི་གུར་ཕུབ་པ་བཞིན་གསལ་བའི་དབུས་སུ་ཡེ་ཤེས་ཀྱི་རྩ་དབུ་མ་སྔོན་པོའི་ནང་ཐུགས་ཀའི་ཐད་པདྨ་འདབ་བཞི་སྔོན་པོ་དང་ཉི་མའི་གདན་ལ་ཡེ་ཤེས་ལྔ་ཡི་ངོ་བོ་ཧཱུྃ་ཡིག་མཐིང་ཀ་གསལ་བཏབ། རང་དབུ་མའི་ཡས་སྣ་དང་ཁ་སྦྱར་བར་དམིགས་ཏེ། རླུང་རོ་ལན་གསུམ་བསལ་ནས་ལུས་གནད་རྣམ་སྣང་གི་ཆོས་བདུན་གྱིས་རླུང་བུམ་ཅན་བཟུང་། རླུང་ཕྱིར་གཏོང་དུས་ཁོག་པ་ནས་ཧིག་གི་སྒྲ་ཧ་ཅང་གསལ་བ་མ་ཡིན་པར། དང་པོ་ཅུང་ཟད་དལ་ཞིང་མཐར་ཇེ་བྲེལ་གྱིས་རིམ་པས་ཧིག་ཉེར་གཅིག་འདོན་པའི་ཚེ་དམིགས་པ་བླ་མའི་ཐུགས་ཀའི་ཧཱུྃ་ཡིག་གི་ཞབས་ཀྱུ་ནར་གྱིས་བརྐྱང་ནས། རང་གི་རྣམ་ཤེས་ཀྱི་ངོ་བོ་ཧཱུྃ་ཡིག་གི་ཀླད་སྐོར་ནང་དུ་འཁྲིལ་ནས་གྱེན་དུ་རིམ་པར་དྲངས་པ་ལས། ཧིག་ཉེར་གཅིག་རྫོགས་པའི་ཚེ་དབུ་མ་ནས་ཐོན་ཏེ་བླ་མའི་ཐུགས་སྲོག་གི་པད་ཟླར་རེག་པའམ། འབྱོང་དཀའ་ན་དབྱེར་མེད་འདྲེས་པར་བསམ་ལ། ཀ་ཞེས་བརྗོད་པས་སླར་དེ་ལས་བྱེ་ནས། རང་གི་སྙིང་གར་སྔར་བཞིན་གནས་པ་སྟེ། དེ་བཞིན་ཡང་ཡང་རླུང་བུམ་ཅན་བཟུང་བས་སྦྱོང་ངོ་། །རིམ་པར་འབྱོངས་ནས་རྟགས་བྱུང་བའིཚེ། རྣམ་ཤེས་བླ་མའི་ཐུགས་ཀར་འཕང་བ་ཙམ་དང་། བླ་མའི་དབུ་མར་རེག་པ་ཙམ། རང་གི་དབུ་མའི་ཡས་སྣ་འཐོན་ལ་ཁད་ཙམ་སོགས་རྣམ་ཤེས་འཕོ་བའི་དམིགས་པ་དཔངས་ཇེ་དམའ་གཏོང་བ་ཡིན་ལ། ཀས་ཐུར་དུ་ཕབས་ཤིང་བླ་མའི་ཐུགས་ཀའི་ཧཱུྃ་ཡིག་གི་ཞབས་ཀྱུ། རང་གི་རྣམ་ཤེས་ཀྱི་ངོ་བོའི་ཧཱུྃ་གི་ཀླད་སྐོར་དང་ཕྲལ་ནས་ཞབས་ཀྱུ་ཡར་བསྡུས། ཧཱུྃ་ཡིག་སྙིང་ཀར་ལྟེམས་སེ་གནས་པར་བསམ། དབུ་མའི་ནང་འོད་ཀྱི་པད་འདབ་དམར་པོ་ཉེར་གཅིག་བརྩེགས་དམར་བསྒོམ་ནས་ཧིག་སྒྲ་རེས་ཧཱུྃ་ཡིག་པད་འདབ་རེའི་སྟེང་དུ་རྒྱང་རྒྱང་ཐོན་པ་དང་། ཧིག་སྒྲ་ཐ་མའི་ཚེ་ཐུགས་ཀར་འཕོ་བའི་ལུགས་ཡོད་ཀྱང་འདིར་དགོས་ཆེན་མེད་གསུངས་སོ། །འབྱོངས་ཆེ་ན་འཆི་བའི་ཉེན་ཡོད་པས། དེ་ཉིད་ལ་རང་གི་རྐང་འོག་ཏུ་ལྕགས་ཀྱི་མཆོད་རྟེན་རྩེ་ཐུར་དུ་བསྟན་པ་ཞིག་ལ་དམིགས་པ་དྲག་ཏུ་གཏད་ནས་ཀ་ཧིཀ་ཅེས་བརྗོད་པས་གེགས་སེལ་ཞིང་ཚེ་སྒྲུབ་ཡིན་ནོ། །རྟགས་སྤྱི་དང་མཚུངས། འབྱོངས་ནས་འཆི་བའི་ཚེ་ལས་ལ་སྦྱར་བ་ནི། སྤྱི་བོར་བླ་མ་བསྒོམས་ནས། རང་རྣལ་འབྱོར་མར་གསལ་བ་དེ་འོད་ཀྱི་ཚུལ་དུ་སྙིང་གའི་ཧཱུྃ་ལ་བསྡུ། དབུ་མ་ཧཱུྃ་བཅས་ཧིག་གི་མཐར་བླ་མའི་ཐུགས་ཀའི་ཧཱུྃ་ལ་གཉིས་མེད་འདྲེས་པར་བསམ་ཞིང་། བླ་མའི་ཐུགས་དང་རང་སེམས་དབྱེར་མེད་དུ་མཉམ་པར་བཞག་ཅིང་། ཀ་མི་བརྗོད་པའི་ཁྱད་པར་ཏེ། དེ་འདྲ་ལན་ཁ་ཤས་བྱས་པས་འཕོ་བར་འགྱུར་རོ། །བླ་མ་འོག་མིན་དུ་གཤེགས་པར་བསམ་ཞིང་དམིགས་མེད་དུ་མཉམ་པར་བཞག་གོ །འཕོ་བ་སྦྱོངས་པས་འབྱོངས་བའི་རྗེས་སུ་ཚེ་སྒྲུབ་ལ་ནན་ཏན་བྱ་དགོས་པའི་དོན་ཡང་། དུས་ལ་བབ་ན་འཕོ་བྱ་སྟེ། །དུས་མིན་ལྷ་རྣམས་བསད་དང་མཚུངས། །ཞེས་པས། འཆི་ལྟས་རྣམས་ངེས་པར་ཚང་ན་འཕོ་བ་ཡིན་གྱི། དེ་ལྟར་མིན་པས་འཕོ་ན་རང་ལུས་ཡི་དམ་གྱི་ལྷ་བསད་པའི་ཉེས་པ་འགོ་བའི་ཕྱིར་ན། སྤྱི་བོའི་བླ་མ་རྡོ་རྗེ་འཆང་ཚེ་དཔག་མེད་དུ་གནས་འགྱུར་བའི་ཐུགས་ཀར་ཟླ་བ་ལ་ཧྲཱིཿཡིག་དམར་པོའི་མཐར་ཨོཾ་ཨ་མཱ་ར་ཎི་ཞེས་སོགས་སྔགས་ཕྲེང་དམར་པོ་གཡས་སུ་འཁོར་བར་དམིགས་ནས་གསོལ་འདེབས་ཀྱི་ཚུལ་དུ་སྔགས་བཟླས་པས་ས་བོན་སྔགས་ཕྲེང་གི་འོད་ཀྱིས་འབྱུང་བ་བཞིའི་དྭངས་བཅུད་སེམས་ཅན་ཐམས་ཅད་ཀྱི་ཚེ་བསོད་དཔལ་འབྱོར། སངས་རྒྱས་བྱང་སེམས་རྣམས་ཀྱི་གསང་གསུམ་ཐུགས་རྗེའི་བྱིན་རླབས་ཐམས་ཅད་བསྡུས་ནས་ཚེ་དཔག་མེད་ཀྱི་སྐུ་དང་། ཐུགས་སྲོག་སྔགས་ཕྲེང་ཚེའི་བུམ་པ་བཅས་ལ་ཐིམ་པས། དེ་རྣམས་ལས་འཆི་མེད་ཚེའི་བདུད་རྩི་མཚལ་གྱི་ཁུ་བ་ལྟ་བུ་རྒྱུན་མི་ཆད་པར་བབས་པས་ཚངས་བུག་ནས་ཞུགས་སྙིང་དབུས་མི་ཤིགས་དྭངས་མའི་སྲོག་དང་སྒོ་གསུམ་ལ་ཐིམ་པས། ཉམས་པ་མེད་པའི་ཚེ། རྒུད་པ་མེད་པའི་ལང་ཚོ། སྐྱེ་འཆི་གཞོམ་གཞིག་དང་བྲལ་བའི་དངོས་གྲུབ་ཐམས་ཅད་ཐོབ་པར་བསམ་པའི་ངང་ལ་སྔགས་ཅི་མང་བཟླའོ། །ཐུན་མཐར་ཚེ་དཔག་མེད་འཆི་མེད་བཅུད་ཀྱི་བདུད་རྩིར་ཞུ་བ་སྙིང་གའི་ཧཱུྃ་ལ་ཐིམ། ཚངས་བུག་སྣ་ཚོགས་རྡོ་རྗེ་རྒྱ་གྲམ་གྱིས་བཀག་ཀྱང་ཆོག་མོད་ཚེ་སྲོག་བརྟན་ཅིང་མི་འཕོ་བའི་རྟེན་འབྲེལ་ཡིན། དམིགས་མེད་དུ་བཞག་པས་དོན་གྱི་ཚེ་སྒྲུབ་མཆོག་ཏུ་ཟབ་བོ། །དགེ་བ་རྫོགས་བྱང་དུ་བསྔོ་བས་རྒྱས་གདབ་ཅིང་ཤིས་བརྗོད་ཀྱང་བྱའོ། །དེ་ལྟར་ཆོས་དྲུག་སོ་སོར་སྦྱངས་ནས། ཉམས་ལེན་རྩལ་དུ་བཏོན་པ་དང་། རྒྱུན་ཆགས་སུ། སྔ་དྲོ་གཏུམ་མོ། ཉིན་གུང་སྒྱུ་ལུས། ཕྱི་དྲོ་གནས་ལུགས་མ་བཅོས་པར་བཞག སྲོད་དང་མཚན་མོ་རྨི་ལམ་འོད་གསལ་ལ་སོགས་མཐར་ཕྱིན་པ་ཉམས་ལེན་དཔེ་ཐོག་ཏུ་མ་ལུས་པར་ལག་ལེན་རྒྱུད་ལ་ཁེལ་ངེས་སུ་རྒྱུན་པར་བརྩོན་པ་གལ་ཆེའོ། །རྗེས་ཀྱི་རིམ་པ་ལ། རྣམ་དཀར་དད་དམ་གྱིས་ཕྱུག་པ་མངའ་རིས་ཟངས་དཀར་རྒྱལ་པོ་གཞན་ཕན་བཟང་པོས་བསྐུལ་བའི་ངོར་འཕགས་མཆོག་ཕྱག་ན་པདྨོ་འཆང་བ་མི་གཟུགས་སུ་བྱོན་པ། ༧ཀུན་མཁྱེན་ཆེན་པོ་པདྨ་དཀར་པོ་ཞེས་གྲགས་པའི་བ་དན་འཆང་བ་དེ་ཉིད་ཀྱིས་ཕྱིས་འཇུག་གི་གདུལ་བྱའི་གང་ཟག་རྣམས་ལ་དགོངས་ཏེ། མ་རྒྱུད་ཀྱི་རྫོགས་རིམ་གནད་སྙིང་པོར་དྲིལ་ཏེ་བཀོད་པ་ལ། དོན་གབ་ཅིང་སྦས་པ་རྣམས་བླ་མའི་མན་ངག་ཟབ་མོས་མངོན་སུམ་རྒྱས་པར་བཀྲོལ་བ་ལས་རྒྱ་མཚོ་ནས་ཆུ་ཐིག་གི་དཔེ་ཙམ་བཤད་ཟིན་ཏོ། །དེ་ལྟར་རྒྱུད་སྡེ་འོ་མའི་རྒྱ་མཚོའི་བཅུད། །སྙན་བརྒྱུད་ནོར་བུ་སྐོར་གསུམ་སྦས་པའི་དོན།། པཎ་ཆེན་ནཱ་རོ་ཏ་པའི་ཁྱད་ཆོས་དྲུག །མར་མི་དྭགས་སོགས་གྲུབ་བརྙེས་གཤེགས་པའི་ཤུལ། །སྐལ་ལྡན་འཇུག་ངོགས་མྱུར་ལམ་ཁྱད་པར་ཅན། །ངེས་གསང་སྒྲོན་མེ་རིག་རྩལ་ཐོགས་མེད་རྗེར། །སྔོན་བྱོན་གྲུབ་བརྙེས་དུ་མས་དག་སྣང་ཆོས། །མན་ངག་མངོན་ཕྱུང་བླ་མའི་ཞལ་ལུང་བཞིན། །ཟབ་དོན་མར་གྱི་སྙིང་ཁུ་འདིར་བཀོད་པའི། །དགེ་བས་གཙོས་བྱས་བསྟན་པ་གཉིས་ལྡན་གྱི། །བདེན་གཉིས་བསྡུས་པའི་མཐུ་བྱིན་གཅིག་ཏུ་བསྡོམས། །དེའི་མཐུས་མདོ་སྔགས་བཤད་སྒྲུབ་རྒྱལ་བའི་བསྟན། །ཉི་ལྟར་གསལ་ཞིང་དེར་འཛིན་སྐྱེས་མཆོག་དང་། །སྙིགས་ལྔའི་རྒུད་སེལ་གྲུབ་དབང་ཤཱཀྱ་ཤྲཱིའི། །ཡུམ་སྲས་སློབ་ཚོགས་འཕགས་མཆོག་འདུས་པའི་སྡེའི། །སྐུ་ཚེ་མི་ནུབ་ཡུན་བརྟན་མཛད་ཕྲིན་འཕེལ། །དེ་ཡི་མཐུ་ལས་བདག་ལྟའི་ཕ་མ་དང་། །མཁའ་མཉམ་ཡིད་ཅན་འགྲོ་བ་མ་ལུས་རྣམས། །བླ་མེད་ཐེག་མཆོག་ལམ་ལ་རབ་ཞུགས་ཏེ། །རྣམ་མཁྱེན་གོ་འཕང་མཆོག་ལ་མྱུར་འགོད་ཤོག། ཅེས་པའང་བསྐྱེད་རྫོགས་དང་ལྟ་སྒོམ་གྱི་དགོངས་དོན་ཟབ་མོ་མཁའ་འགྲོའི་སྙིང་ཁྲག་ལྟ་བུ་འདི་བཞིན། བློ་དམན་ཞིང་ཐོས་པ་ཆུང་བ་རྨོངས་བརྟུལ་ཁོ་བོ་ལྟ་བུས་འཆད་རྩོམ་གྱི་བྱ་བ་འདི་འདྲ་འོས་པའི་ཡུལ་མ་ཡིན་པར་ངེས་ཀྱང་། བླ་མའི་ཞལ་རྒྱུན་འདི་བཞིན་ཟིན་བྲིས་ཤིག་ཐོབ་ཅེས། དོན་བརྒྱུད་དབྱར་རྔ་པ་ཆེན་པོའི་རིང་ལུགས་འཆང་བ་མཚན་བརྗོད་པར་དཀའ་བ་རྡོ་རྗེ་འཆང་གང་ཟག་མིའི་གཟུགས་སུ་བྱོན་པ། ༧ དཔའ་བོ་རིག་རྩལ་ཐོག་མེད་འཇའ་ལུས་རྡོ་རྗེ་རྩལ་གྱིས་བཀའི་ཅོད་པན་ཐོད་དུ་བཅིངས་ནས་གནང་བ་རྩལ་ཡང་། རིམ་ལུས་སུ་གྱུར་པས། ད་ཆར། རང་སློབ་ཏུ་གྱུར་པ་ཟབ་ཆོས་འདི་ཉིད་གསར་བརྩོན་སྒྲུབ་པ་དཔག་བསམ་རྒྱ་མཚོ་དང་། བཀྲ་ཤིས་དཔལ་འབྱོར་ཟུང་ནས་བླ་མ་དམ་པའི་ཞལ་རྒྱུན་དམིགས་བསལ་ཞིག་བྲིས་ཞེས་ཡང་ཡང་ནན་གྱིས་གསུང་བསྐུལ་གྱིས་རྐྱེན་གྱིས། རྔ་ལ་དབྱུག་གུས་དཔེ་བཞིན་བྱས་ནས། རང་འདྲའི་བློ་དམན་འགའ་ལ་ཕན་དུ་རེ་བའི་ལྷག་བསམ་དག་པས། སྔོན་བྱོན་གོང་མ་རྣམས་ཀྱི་བཀའ་ཚད་མ་ལ་ཁོག་ཕུབ། ༢བླ་མ་དམ་པའི་ཞལ་ནས་ཕྱུང་བའི་མན་ངག་ཚད་མས་གཞུང་བསྲངས། རང་གིས་ཀྱང་བསྒྲང་བྱ་དུ་མར་ཉམས་སུ་བླང་བའི་རིག་པ་ཚད་མས་གཏན་ལ་ཕབ་ཅིང་། ལག་ལེན་ཉམས་མྱོང་ཚད་མས་མཐའ་བརྒྱན་ཏེ། ༧ དཔལ་ལྡན་འབྲུག་པའི་རྗེས་སུ་སྙོགས་པས་ལམ་འདིར་འཇུག་ཅིང་། བསླབ་པ་གསུམ་ལ་རབ་ཏུ་མོས་པའི་སྒྲུབ་མིང་སྙོམས་ལས་མཁན། ༧ ངག་དབང་ཆོས་དཔལ་དུ་འབོད་པས། གནས་མཆོག་རྫོང་རི་དལ་ལའི་དབེན་པའི་རི་ངོགས་སུ་རྩེ་གཅིག་གིས་སྒྲུབ་པའི་སྐབས་ཐུན་མཚམས་ལ་རིམ་བཞིན་བཀོད་པའི་དགེ་བས། བཤད་སྒྲུབ་རྒྱལ་བའི་བསྟན་པ་ཉིན་མོར་བྱེད་པ་བཞིན་གསལ་ཞིང་འགྲོ་རྣམས་ཀུན་བཟང་རྡོ་རྗེ་འཆང་གི་གོ་འཕང་དམ་པ་ཚེ་འདིར་བདེ་བླག་ཉིད་དུ་འགྲུབ་པའི་རྒྱུར་གྱུར་ཅིག སྙན་བརྒྱུད་ཟབ་མོ་བླ་མའི་མན་ངག་མངོན་དུ་ཕྱུང་བར་བཀོད་པ་འདི་ཉིད་ཌཱཀྐིའི་སྲོག་སྙིང་ལྟ་བུ་ཡིན་པས། བཀའ་འདི་མཁའ་འགྲོ་དམ་ཅན་ཆོས་སྲུང་རྣམས་ལ་གཏད་པས་སྣོད་མིན་དང་དམ་ཉམས་ཀྱི་ལག་ཏུ་མ་ཤོར་ཅིག །⁽14b4⁾།། །།གལ་ཏེ་གསང་སྔགས་ལ་མི་མོས་ཤིང་། སྣོད་དང་མི་ལྡན་པ་རྣམས་ཀྱིས་བལྟས་ན་སྙིང་ཁྲག་ཁ་རུ་ལུད་ཅིང་། མགོ་བོ་ཚལ་པ་བརྒྱར་འགས་པར་གྱུར་ཏ་རེ། རྒྱ་རྒྱ་རྒྱ༔ སྦས་རྒྱ྄༔